Marcin Lewandowski

**Marcin Przemysław Lewandowski** (s. 13. kesäkuuta 1987 Szczecin) on puolalainen keskimatkojen juoksija.

Lewandowski oli neljäs alle 20-vuotiaiden MM-kilpailuissa 2006 ja voitti kultaa alle 23-vuotiaiden EM-kilpailuissa 2007. Hän karsiutui välierissä Pekingin olympialaisissa 2008. Vuonna 2009 Lewandowski oli kuudes Torinon sisäratojen EM-kilpailuissa ja kahdeksas Berliinin MM-kilpailuissa. Samana vuonna hän voitti hopeaa alle 23-vuotiaiden EM-kilpailuissa maanmiehensä Adam Kszczotin voittaessa kultaa. Barcelonan EM-kilpailuissa 2010 hän voitti 800 metrin juoksun ajalla 1.47,07. Adam Kszczot sijoittui tällä kertaa kolmanneksi. Pariisin EM-halleissa 2011 Lewandowski sijoittui 800 metrillä toiseksi Adam Kszczotin voittamassa kilpailussa. Saman vuoden Daegun MM-kilpailuissa hän oli neljäs. Istanbulin sisäratojen MM-kilpailuissa 2012 Lewandowski keskeytti välierissä. Saman vuoden Lontoon olympialaisissa hän karsiutui 800 metrin välierissä.

Göteborgin EM-halleissa 2013 Lewandowski sijoittui 1&nbsp;500 metrin juoksussa neljänneksi. Moskovan MM-kilpailuissa hän sijoittui 800 metrillä neljänneksi. Sopotin MM-hallikilpailuissa 2014 hän tuli maaliin kolmantena 800 metrin juoksussa, mutta hänet hylättiin ratarikon vuoksi. Hän kuului Puolan joukkueeseen, joka saavutti IAAF World Relays -kilpailuissa hopeaa 4&nbsp;×&nbsp;800&nbsp;metrin viestissä 2014. Zürichin EM-kilpailuissa 2014 hän sijoittui 800 metrillä viidenneksi. Prahan EM-hallikilpailuissa 2015 hän voitti kultaa 800 metrillä. Hän saavutti IAAF World Relays -kilpailuissa hopeaa 4&nbsp;×&nbsp;800&nbsp;metrin viestissä jälleen 2015. Pekingin MM-kilpailuissa 2015 hän karsiutui 800 metrin välierissä. Amsterdamin EM-kilpailuissa 2016 Lewandowski sijoittui 800 metrillä toiseksi Adam Kszczotin voittamassa kilpailussa. Rio de Janeiron olympialaisissa 2016 hän oli 800 metrillä kuudes.

Lewandowski voitti sisäratojen Euroopan-mestaruuden 1&nbsp;500&nbsp;metrillä Belgradissa 2017 ajalla 3.44,82. Hän sai IAAF World Relays -kilpailuissa pronssia 4&nbsp;×&nbsp;800&nbsp;metrin viestissä 2017. Lontoon MM-kilpailuissa 2017 hän sijoittui 1&nbsp;500&nbsp;metrillä seitsemänneksi ja karsiutui 800 metrillä välierissä. Birminghamin MM-hallikilpailuissa 2018 hän saavutti 1&nbsp;500&nbsp;metrillä hopeaa ajalla 3.58,39. Saman vuoden Berliinin EM-kilpaiuissa hän sai 1&nbsp;500&nbsp;metrillä hopeaa ajalla 3.38,14. Hän voitti 1&nbsp;500&nbsp;metrin sisäratojen Euroopan-mestaruuden Glasgow'ssa 2019 ajalla 3.42,85. Dohan MM-kilpailuissa 2019 hän saavutti pronssia 1 500 metrillä maansa ennätyksellä 3.31,46. Toruńin EN-hallikilpailuissa 2021 hän sai 1&nbsp;500&nbsp;metrillä hopeaa ajalla 3.38,06. Vuodelle 2021 siirretyissä Tokion olympialaisissa hän keskeytti 1&nbsp;500&nbsp;metrin välieräjuoksun.

## Henkilökohtaiset ennätykset
:Lähteet: IAAF, Tilastopaja

;Ulkoradat
* 800 metrin juoksu: 1.43,72 (2015)
* 1 000 metrin juoksu: 2.14,30 **NR** (2016)
* 1 500 metrin juoksu: 3.30,42 **NR** (2021)
* Mailin juoksu: 3.49,11 **NR** (2021)
* 2 000 metrin juoksu: 4.57,09 **NR** (2020)

;Sisäradat
* 800 metrin juoksu: 1.45,41 (2012)
* 1 000 metrin juoksu: 2.17,67 **NR** (2014)
* 1 500 metrin juoksu: 3.35,71 **NR** (2021)
* Mailin juoksu:       3.56,41 **NR** (2019)
* 3 000 metrin juoksu: 7.51,69 (2021)

**NR** = maan ennätys

## Lähteet

## Aiheesta muualla